เก็บรายได้รัฐเกินเป้า6,077 ล้านบาท
ภาษีสรรพสามิตและศุลกากร ดันการเก็บรายได้รัฐบาล 2 เดือนแรกของปีงบประมาณ 2559 เกินเป้า
17 ธ.ค. 2558

ภาษีสรรพสามิตและศุลกากร ดันการเก็บรายได้รัฐบาล 2 เดือนแรกของปีงบประมาณ 2559 เกินเป้า
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า ผลการจัดเก็บรายได้รัฐบาลสุทธิในช่วง 2 เดือนแรกของปีงบประมาณ 2559 (ต.ค. – พ.ย. 2558) จัดเก็บได้ 3.45 แสนล้านบาท สูงกว่าประมาณการ 6,077 ล้านบาท หรือ 1.8% และสูงกว่าช่วงเดียวกันปีที่แล้ว 3.0%  โดยการจัดเก็บรายได้ของหน่วยงานอื่น การนำส่งรายได้ของรัฐวิสาหกิจ และการจัดเก็บภาษีเบียร์สูงกว่าประมาณการ 2,965 2,467 และ 2,094 ล้านบาท 
ทั้งนี้ ในเดือนพ.ย. 2558 กรมสรรพสามิตและกรมศุลกากรจัดเก็บรายได้สูงกว่าประมาณการ 4.0% และ 3.2% ตามลำดับ ซึ่งเป็นผลจากการจัดเก็บภาษีเบียร์และอากรขาเข้าได้สูงกว่าเป้าหมายเป็นสำคัญ
นายกฤษฎา กล่าวว่า ผลการจัดเก็บรายได้รัฐบาลสุทธิในช่วง 2 เดือนแรกของปีงบประมาณ 2559 สูงกว่าเป้าหมาย เนื่องจากการจัดเก็บรายได้ของหน่วยงานอื่นและการนำส่งรายได้ของรัฐวิสาหกิจเป็นสำคัญ ประกอบกับการจัดเก็บรายได้ของกรมสรรพสามิตและกรมศุลกากรใกล้เคียงกับเป้าหมาย นอกจากนั้น ภาษีมูลค่าเพิ่มจากการบริโภคภายในประเทศยังคงขยายตัวต่อเนื่องจากช่วงเดียวกันปีที่แล้ว สะท้อนถึงปัจจัยบวกที่จะส่งผลดีต่อการจัดเก็บรายได้ต่อไป